**Harnaaz Kaur Sandhu** (pandžabiksi ਹਰਨਾਜ਼ ਕੌਰ ਸੰਧੂ, *Harnāz Kaur Saṃdhū*; s. 3. maaliskuuta 2000 Kohali, Gurdaspur, Punjab, Intia) on intialainen malli ja missi, joka kruunattiin Miss Universumiksi 2021. Hän voitti kotimaassaan Miss Diva 2021 -kilpailun, minkä jälkeen hän voitti Miss Universum -kilpailun kolmantena intialaisena.

Varhainen elämä ja koulutus
---------------------------

Sandhu syntyi Kohalin kylässä Gurdaspurin piirikunnassa Punjabissa, lähellä Batalan kaupunkia, Pritampal Singh Sandhulle ja Rabinder Kaur Sandhulle. Hänen isänsä on kiinteistönvälittäjä ja äiti gynekologi, ja hänellä on myös seitsemän vuotta vanhempi veli nimeltä Harnoor. Sandhu kasvoi sikhiläisessä  jatperheessä.

Vuonna 2006 perhe muutti Englantiin, ennen kuin palasi Intiaan kaksi vuotta myöhemmin ja asettui Chandigarhiin, jossa Sandhu varttui. Hän opiskeli Shivalik Public School ja Post Graduate Government College for Girls -oppilaitoksissa Chandigarhissa. Ennen kuin hänestä tuli Miss Universum, Sandhu suoritti julkishallinnon maisterin tutkintoa.

Kauneuskilpailut
----------------

Sandhu aloitti kauneuskilpailuihin osallistumisen teini-ikäisenä voittaen muun muassa tittelit Miss Chandigarh 2017 ja Miss Max Emerging Star India 2018. Aluksi Sandhu ei kertonut isälleen, kun hän ilmoittautui ensimmäiseen kilpailuun, ja ilmoitti tälle osallistumisestaan vasta voiton jälkeen; hänen isänsä hyväksyi tästä huolimatta Sandhun päätöksen ryhtyä kauneuskilpailijaksi.

Voitettuaan Femina Miss India Punjab 2019 -tittelin, Sandhu kilpaili Femina Miss Indiassa, jossa hän sijoittui lopulta 12 parhaan joukkoon.

### Miss Diva 2021

16. elokuuta 2021 Sandhu valittiin Miss Diva 2021 -kilpailun 50 semifinalistin joukkoon. 23. elokuuta hänet vahvistettiin 20 finalistin joukkoon, jotka kilpailivat televisioidussa Miss Diva -kilpailussa. Syyskuun 22. päivänä pidetyssä esikilpailussa Sandhu voitti Miss Beautiful Skin -palkinnon ja pääsi finalistiksi sarjoissa Miss Beach Body, Miss Beautiful Smile, Miss Photogenic ja Miss Talented.

Miss Diva 2021 -kilpailun avauskierroksella finaalin aikana Sandhu, yksi 10 semifinalistin joukosta, totesi:

"Nuoresta tytöstä, jolla oli hauras mielenterveys ja joka kohtasi kiusaamista ja kehon häpäisyä, naiseksi, joka nousi kuin feeniks ja oivalsi todellisen potentiaalinsa. Yksilöstä, joka kerran epäili omaa olemassaoloaan, naiseksi, joka haluaa inspiroida nuoria. Tänään seison ylpeänä universumin edessä rohkeana, eloisana ja myötätuntoisena naisena, joka on valmis elämään tarkoituksenmukaista elämää ja jättämään jälkeensä merkittävän perinnön."

Hänet valittiin kilpailun seuraavalle kierrokselle. Viimeisellä kysymys-vastauskierroksella viisi parasta kilpailijaa sai kukin puheenvuoron eri aiheista, jotka kilpailijat itse valitsivat arvonnalla. Sandhun aiheeksi valikoitui "ilmaston lämpeneminen ja ilmastonmuutos", josta hän sanoi:

"Eräänä päivänä elämä välähtää silmiesi edessä, varmista, että se on katsomisen arvoinen. Tämä ei kuitenkaan ole sitä elämää, jota haluat katsella, missä ilmasto muuttuu ja ympäristö kuolee. Se on fiasko, jonka me ihmiset olemme tehneet ympäristölle. Uskon, että meillä on vielä aikaa kumota vastuuton käytöksemme. Maapallo on meille kaikille yhteinen ja pienet tekomme yksilöinä miljardeilla kerrottuna voivat muuttaa koko maailmaa. Aloita nyt, tästä illasta, sammuta ne ylimääräiset valot, kun niitä ei käytetä. Kiitos."

Tapahtuman lopussa Sandhun kruunasi voittajaksi Miss Diva 2020, Adline Castelino.

### Miss Universum 2021

Miss Divana 2021 Sandhu sai oikeuden edustaa Intiaa Miss Universum 2021 -kilpailussa, joka järjestettiin 12. joulukuuta 2021 Eilatissa, Israelissa. Sandhu eteni alkuperäisestä 80 kilpailijan joukosta kuudentoista parhaan joukkoon, myöhemmin kymmenen parhaan joukkoon, viiden parhaan joukkoon ja kolmen parhaan joukkoon, ennen kuin hänet kruunattiin voittajaksi. Voittonsa myötä hänestä tuli kolmas intialainen nainen, joka on kruunattu Miss Universumiksi.

Lähteet
-------

1. 1 2  Lehtonen, Samu: Tässä on uusi Miss Universum! Himoittu titteli meni Intiaan – Essi Unkuri ei yltänyt semi­finaaliin *Ilta-Sanomat*.  13.12.2021. Viitattu 13.12.2021.
2. 1 2  Singh, Rajanbir: Once a small-town girl, Miss Universe Harnaaz Sandhu capturing hearts across globe *Hindustan Times*.  14.12.2021. Mohali. Viitattu 15.12.2021. (englanniksi)
3. ↑  Pallavi, Krishna Priya: Who is Harnaaz Sandhu? The Miss Universe 2021 from India *Hindustan Times*.  13.12.2021. Delhi. Viitattu 15.12.2021. (englanniksi)
4. ↑  Arivalan, Kayalvizhi: India’s Harnaaz Sandhu Wins Miss Universe, Brings Crown Home After 21 Years *Femina*.  13.12.2021. Viitattu 15.12.2021. (englanniksi)
5. ↑  Presenting the winners of LIVA Miss Diva 2021 sub-contest *ETimes*.  24.9.2021. Viitattu 15.12.2021. (englanniksi)
6. ↑  Norwin, Alyssa: Harnaaz Sandhu: 5 Things To Know About Miss Universe 2021 Winner From India *Hollywood Life*.  13.12.2021. Viitattu 15.12.2021. (englanniksi)
7. ↑  Miss Universe India 2021 – Harnaaz Kaur Sandhu full performance *YouTube*.  23.10.2021. Viitattu 15.12.2021. (englanniksi)
8. ↑  Jose, Jinta: Exclusive: Chandigarh’s Harnaaz Sandhu crowned LIVA Miss Diva Universe 2021 *ETimes*.  30.9.2021. Viitattu 15.12.2021. (englanniksi)

Aiheesta muualla
----------------

* Kuvia tai muita tiedostoja aiheesta **Harnaaz Sandhu** Wikimedia Commonsissa

* Harnaaz Sandhu Instagramissa